Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 415/10/4403	Nitra, 7.9.2012
EEČ : 2-32-119-2012

U Z N E S E N I E

Trestná vec:	obvinenXXXXX XXXXX a spol. 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 257/2009 Zbierky zákonov (ďalej len "Trestný zákon")

Rozhodol: 	prokurátor Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 písmeno d Trestného zákona zastavujem trestné stíhanie obvinených:
1.	XXXXX
	dátum narodenia: XXXXX
	trvalé bydlisko: XXXXX
2.	XXXXX
	dátum narodenia: XXXXX
	trvalé bydlisko: XXXXX
vedené pre spolupáchateľstvom spáchaný zločin neodvedenie dane a poistného podľa § 20 Trestného zákona k § 277 odsek 1, odsek 2 písmeno b) Trestného zákona na tom skutkovom základe, že XXXXX a XXXXX ako XXXXX firmy XXXXX, s.r.o., XXXXX, ul. XXXXX, IČO: XXXXX, evidovanej ako platiteľ dane z pridanej hodnoty (ďalej len „DPH) DIČ:XXXXX, na základe uskutočnených zdaniteľných plnení za ďalej  uvedené zdaňovacie obdobia podali ďalej uvedené daňové priznania: 
- dodatočné daňové priznanie k DPH za zdaňovacie obdobie apríl 2007 s dátumom podania 01.02.2008, lehotou splatnosti 29.02.2008, priznanou sumou 10.771,39 €, ktorá vôbec nebola uhradená, 
- dodatočné daňové priznanie k DPH za zdaňovacie obdobie máj 2007 s dátumom podania 01.02.2008, lehotou splatnosti 29.02.2008, priznanou sumou 5,90 €, ktorá vôbec nebola uhradená,
- riadne daňové priznanie k DPH za zdaňovacie obdobie I. štvrťrok 2009 s dátumom podania 27.04.2009, lehotou splatnosti 27.04.2009, priznanou sumou 292,94 €, ktorá nebola uhradená vo výške 125,28 €,
- dodatočné daňové priznanie k DPH za zdaňovacie obdobie február 2008 s dátumom podania 31.03.2009, lehotou splatnosti 30.04.2009, priznanou sumou 441,47 €, ktorá vôbec nebola uhradená,
- riadne daňové priznanie k DPH za zdaňovacie obdobie II. štvrťrok 2009 s dátumom podania 28.07.2009, lehotou splatnosti 27.07.2009, priznanou sumou 104,12 €, ktorá vôbec nebola uhradená,
- dodatočné daňové priznanie k DPH za zdaňovacie obdobie I. štvrťrok 2009 s dátumom podania 12.06.2009, lehotou splatnosti 31.07.2009, priznanou sumou 18,25 €, ktorá vôbec nebola uhradená,
- riadne daňové priznanie k DPH za zdaňovacie obdobie III. štvrťrok 2009 s dátumom podania 20.10.2009, lehotou splatnosti 26.10.2009, priznanou sumou 8.219,99 €, ktorá vôbec nebola uhradená,
a napriek tomu, že  pohľadávky za touto firmou poskytnuté zdaniteľné plnenia boli tejto firme vrátane dane z pridanej hodnoty zaplatené, rozdiel dane z pridanej hodnoty medzi zaplatenou daňou z pridanej hodnoty za plnenia prijaté touto firmou a obdržanou daňou z pridanej hodnoty za plnenia poskytnuté touto firmou podľa daňových priznaní za príslušné zdaňovacie obdobia zadržali, pričom v kritickej dobe mali dostatok peňažných prostriedkov na úhradu dane, a neodviedli správcovi dane ako splatnú daň z pridanej hodnoty, ale si tieto peniaze ponechali pre seba a firmu, čím spôsobili Slovenskej republike na dani z pridanej hodnoty, ktorá nebola odvedená štátu,  škodu v celkovej výške 19.686,40 €,
lebo zanikla trestnosť činu.
Odôvodnenie:
Poverený príslušník OR PZ v Nitre uznesením sp.zn. ORP-1150/1-OSV-NR-2010 zo dňa 11.06.2010 podľa § 199 odsek 1 Trestného poriadku začal trestné stíhanie pre prečin nezaplatenia dane podľa § 278 odsek 1 Trestného zákona, následne uznesením sp.zn. ORP-578/NR-NR-2011 zo dňa 17.03.2011 podľa § 206 odsek 1 Trestného poriadku vzniesol obvinenie obom obvineným osobám pre spolupáchateľstvom spáchaný prečin nezaplatenie dane podľa § 20 Trestného zákona  k § 278 odsek 1 Trestného zákona. Potom došlo k zmene právnej kvalifikácie vyšetrovateľom OR PZ XXXXX pod ČVS: ORP-1313/OEK-NR-2011 na spolupáchateľstvom spáchaný prečin nezaplatenie dane podľa § 20 Trestného zákona  k § 277 odsek 1, odsek 2 písmeno b) Trestného zákona. Rozhodnutiami prokurátora Okresnej prokuratúry XXXXX zo dňa 2.5.2011 boli podľa § 194 odsek 1 písmeno b) Trestného poriadku na základe sťažností oboch obvinených osôb zrušené uznesenie sp.zn. ORP-578/NR-NR-2011 zo dňa 17.03.2011, ktorým podľa § 206 odsek 1 Trestného poriadku bolo vznesené obvinenie obom obvineným osobám pre spolupáchateľstvom spáchaný prečin nezaplatenie dane podľa § 20 Trestného zákona  k § 278 odsek 1 Trestného zákona v častiach týkajúcich sa iných daní ako daň z pridanej hodnoty a podľa § 193 odsek 1 písmeno c) Trestného poriadku boli zamietnuté sťažnosti oboch obvinených osôb proti uzneseniu sp.zn. ORP-578/NR-NR-2011 zo dňa 17.03.2011 v časti, v ktorej podľa § 206 odsek 1 Trestného poriadku bolo vznesené obvinenie obom obvineným osobám pre spolupáchateľstvom spáchaný prečin nezaplatenie dane podľa § 20 Trestného zákona  k § 278 odsek 1 Trestného zákona v časti týkajúcej sa dane z pridanej hodnoty.

Preskúmaním spisového materiálu som zistil, že vo veci boli vypočuté viaceré osoby, najmä obvinené osoby XXXXX a XXXXX, ktoré sa k spáchaniu trestného činu priznali, svoje konanie oľutovali, svedkyňa XXXXX, správca daní bývalého DU XXXXX II, ktorá uviedla aké dane firma uvedená vyššie nezaplatila a v akej výške a za ktoré obdobie, zabezpečené listinné dôkazy, najmä daňové priznania, správy, výkazy a rozhodnutia daňového úradu XXXXX II a taktiež kópie poštových poukážok o zaplatení súm 9.827,03 € a 50,- € XXXXX a súm 9.927,03 € a 50,- € XXXXX, pričom posledná suma bola uhradená dňa 16.01.2012.  Taktiež bol zabezpečený znalecký posudok znalca z odboru ekonómia a manažment, odvetvie účtovníctvo a daňovníctvo č. 2/2012, podľa ktorého firma XXXXX, s.r.o. XXXXX, mala v kritickom období dostatok peňažných prostriedkov na zaplatenie vlastnej daňovej povinnosti vo vzťahu k DPH. 

Podľa § 8  Trestného zákona trestný čin je protiprávny čin, ktorého znaky sú uvedené v tomto zákone, ak tento zákon neustanovuje inak.
 
Podľa § 10 odsek 1 Trestného zákona prečin je
a) trestný čin spáchaný z nedbanlivosti, 
b) úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou päť rokov.

Podľa § 11 odsek 1 Trestného zákona zločin je úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby prevyšujúcou päť rokov.

Podľa § 11 odsek 2 Trestného zákona o zločin ide aj vtedy, ak v prísnejšej skutkovej podstate prečinu spáchaného úmyselne je ustanovená horná hranica trestnej sadzby prevyšujúca päť rokov.

 Podľa § 11 odsek 3 Trestného zákona zločin, za ktorý tento zákon ustanovuje trest odňatia slobody s dolnou hranicou trestnej sadzby najmenej desať rokov, sa považuje za obzvlášť závažný.

Podľa § 17 Trestného zákona pre trestnosť činu spáchaného fyzickou osobou treba úmyselné zavinenie, ak tento zákon výslovne neustanovuje, že stačí zavinenie z nedbanlivosti.

Podľa § 277 odsek 1, odsek 2 písmeno b) Trestného zákona kto vo väčšom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, alebo kto neoprávnene v malom rozsahu uplatní nárok na vrátenie dane z pridanej hodnoty alebo spotrebnej dane v úmysle zadovážiť sebe alebo inému neoprávnený prospech, potrestá sa odňatím slobody na tri roky až osem rokov.

Podľa § 86 písmeno d) Trestného zákona trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Vzhľadom k tomu, že obvinené osoby XXXXX a XXXXX splatnú daň dodatočne zaplatili ešte pred dňom, keď sa mohli po skončení vyšetrovania oboznámiť s jeho výsledkami, zanikla trestnosť činu.

Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

Na základe vyššie uvedených skutočností a citovaných zákonných ustanovení bolo potrebné rozhodnúť tak, ako je to uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Martin Ďurík
prokurátor